ଭାସ୍ୱତୀ ବସୁ  (ଜନ୍ମ: ୫ ମାର୍ଚ୍ଚ ୧୯୭୩) ଜଣେ ଓଡ଼ିଆ ଟେଲିଭିଜନ, ଚଳଚ୍ଚିତ୍ର ଓ ମଞ୍ଚ ଅଭିନେତ୍ରୀ  । ତାଙ୍କ ଅଭିନୀତ ଓଡ଼ିଆ କଥାଚିତ୍ର ମଧ୍ୟରେ ଜୀବନ ମୃତ୍ୟୁ, କଥାନ୍ତର ଓ କ୍ଷଣିକା- ଦ ଲସ୍ଟ ଆଇଡି‌ଆ ଆଦି ଅନ୍ୟତମ । କଥାନ୍ତରରେ ନିଜ ଅଭିନୟ ନିମନ୍ତେ ସେ ଓଡ଼ିଶା ରାଜ୍ୟ ଚଳଚ୍ଚିତ୍ର ପୁରସ୍କାରରେ ସମ୍ମାନୀତ ହୋଇଥିଲେ । କଳା ନିର୍ଦ୍ଦେଶକ ଅସୀମ ବସୁ ତାଙ୍କର ପିତା ଥିଲେ । ପ୍ରାରମ୍ଭିକ ଜୀବନ ଓ ପରିବାର ଭାସ୍ୱତୀ ବସୁ ୧୯୭୩ ମସିହା ମାର୍ଚ୍ଚ ୫ ତାରିଖରେ ଓଡ଼ିଶାର ଭୁବନେଶ୍ୱରସ୍ଥିତ ବାପୁଜୀ ନଗରଠାରେ ଜନ୍ମଗ୍ରହଣ କରିଥିଲେ । ତାଙ୍କ ମାଆ ଗୀତା ବସୁ ଓ ବାପା ଖ୍ୟାତନାମା ଚିତ୍ରକର, ଅଭିନେତା, ନିର୍ଦ୍ଦେଶକ, ସାହିତ୍ୟିକ ଏବଂ କଳା ନିର୍ଦ୍ଦେଶକ ଅସୀମ ବସୁ । ଭାସ୍ୱତୀ ବସୁ ଉତ୍କଳ ସଙ୍ଗୀତ ମହାବିଦ୍ୟାଳୟରୁ ଡ୍ରାମାରେ ସ୍ନାତକୋତ୍ତର କରିଛନ୍ତି । ଅଭିନୟ ଜୀବନ ଭାସ୍ୱତୀ ବସୁ ୨୦୦୫ ମସିହାରେ ରାଜୁ ମିଶ୍ରଙ୍କ ନିର୍ଦ୍ଦେଶିତ ଓଡ଼ିଆ ଚଳଚ୍ଚିତ୍ର ଜୀବନ ମୃତ୍ୟୁ ଦେଇ ପ୍ରଥମ କରି ଓଡ଼ିଆ ଚଳଚ୍ଚିତ୍ରରେ ଅଭିନୟ ଆରମ୍ଭ କରିଥିଲେ । ତାଙ୍କ ଅଭିନୀତ ଦ୍ୱିତୀୟ ଚଳଚ୍ଚିତ୍ର ଥିଲା ୨୦୦୬ରେ ମୁକ୍ତିଲାଭ କରିଥିବା କଥାନ୍ତର । ଏହାର ନିର୍ଦ୍ଦେଶନା ଦେଇଥିଲେ ହିମାଂଶୁ ଖଟୁଆ ଓ ଏଥିରେ ତାଙ୍କର ସହ କଳାକାରମାନେ ଥିଲେ ଅନୁ ଚୌଧୁରୀ, ଦେବପ୍ରସାଦ ଦାଶ, ଚୌଧୁରୀ ଜୟପ୍ରକାଶ ଦାସ, ଚୌଧୁରୀ ବିକାଶ ଦାସ, ମିହିର ସ୍ୱାଇଁ, ଚକ୍ରଧର ଜେନା, ମାମୁନି ମିଶ୍ର ପ୍ରମୁଖ । ସେ ୨୦୧୭ର ଓଡ଼ିଆ କଥାଚିତ୍ର କ୍ଷଣିକା- ଦ ଲସ୍ଟ ଆଇଡି‌ଆରେ ଅଭିନୟ କରିଥିଲେ । ଏହି କଥାଚିତ୍ରଟିର ନିର୍ମାଣ କରିଥିଲେ ଅମର୍ତ୍ତ୍ୟ ଭଟ୍ଟାଚାର୍ଯ୍ୟ ଓ ଚୌଧୁରୀ ବିକାଶ ଦାସ, ସୁଶାନ୍ତ ମିଶ୍ର, ଅମୃତା ଚୌଧୁରୀ, ସ୍ୱସ୍ତିକ ଚୌଧୁରୀ, ହୃଷିକେଶ ଭୋଇ ଆଦି କଳାକାରମାନେ ଏହାର ବିଭିନ୍ନ ଭୂମିକାରେ ଅଭିନୟ କରିଥିଲେ ।